বিজেপি’র একাংশের ধারণা, জওহরলাল নেহরু বিশ্ববিদ্যালয়ের (জেএনইউ) ঘটনার প্রেক্ষিতে যে ভূমিকা নিয়েছিলেন শর্মা, সম্ভবত তার জেরেই ‘শাস্তি’র মুখে পড়তে চলেছেন দিল্লির বিশ্বাসনগরের ওই বিধায়ক। সূত্রের খবর, শর্মাকে বহিষ্কারের প্রস্তাব-সহ রিপোর্টটি স্পিকারের কাছে পাঠানো হয়েছে। আগামী বাজেট অধিবেশনে এ বিষয়ে চূড়ান্ত সিদ্ধান্ত হতে পারে।
গত নভেম্বরে দিল্লি বিধানসভায় আম আদমি পার্টি’র (আপ) বিধায়ক অলকা লাম্বাকে ‘বাজারি মহিলা’ বলে কটূক্তি করার অভিযোগ ওঠে শর্মার বিরুদ্ধে। শর্মা অবশ্য সে সময় পাল্টা দাবি করেন, তাঁকে চড় মারার চেষ্টা করেছিলেন লাম্বা। ওই ঘটনার প্রেক্ষিতে গোটা শীতকালীন অধিবেশনের জন্য শর্মাকে সাসপেন্ড করেন দিল্লি বিধানসভার স্পিকার রামনিবাস গোয়েল। ওই ঘটনার প্রসঙ্গ টেনে নীতি কমিটির রিপোর্টে আজ বলা হয়েছে, ‘শর্মা বারবার অসংসদীয় কাজে জড়িয়ে পড়েন। নানান সময় তাঁকে লাম্বার কাছে ক্ষমা চাওয়ার সুযোগ দেওয়া হয়েছে। তবে তিনি ক্ষমা চাননি। শর্মাকে বহিষ্কার করা হোক।’ যদিও এ প্রসঙ্গে শর্মা বলেছেন, ‘‘আপ বিধায়কদের নিয়ে তৈরি কমিটির রায় কী হতে পারে আগেই তা আন্দাজ করেছিলাম। বিধানসভা থেকে আমায় বহিষ্কারের প্রস্তাব গণতন্ত্রের উপর আক্রমণের সামিল।’’
তবে শর্মা বরাবরই বিতর্কিত। কখনও বিধানসভায় মাইক নষ্ট করার দায়ে ক্ষতিপূরণ বাবদ তাঁর বেতন থেকে ১৬,৫৬০ টাকা কাটতে অধিবেশনে প্রস্তাব পাশ হয়! আবার কখনও মহিলা বিধায়ককে অপ্রীতিকর মন্তব্য করে বিধানসভায় থেকে সাসপেন্ড হন তিনি।
প্রসঙ্গত, বৃহস্পতিবার জেএনইউ-কাণ্ডে ‘চাপের মুখে’ শর্মাকে গ্রেফতার করে পুলিশ। কিছুক্ষণের মধ্যেই অবশ্য জামিন পেয়ে গিয়েছিলেন তিনি। তবে তাঁর গ্রেফতারের ঘটনায় সন্তুষ্ট সুপ্রিম কোর্ট।